Tengler Gabriella: Az erdő muzsikája

Volt egyszer egy kisfiú. Úgy hívták, hogy Péter. „Holnap megyünk az erdőbe osztálykirándulásra” - gondolta Péter, és már nagyon izgult a másnap miatt.

Másnap reggel az osztály korán indult az erdőbe. Mentek, mentek, de Péter figyelte az állatok hangjait, és közben egyre jobban lemaradt az osztálytól. Mire észbekapott, már az osztálya nyomait sem látta. Nagyon kétségbeesett, nagyon megijedt, és elkezdett sírni. De egyszer csak valami muzsikát hallott. Egyből abbahagyta a sírást, és furcsán nézett.

* Vajon honnan jöhet ez a zene? – gondolkodott Péter, és lassan elindult a hang felé.

Követte a hangokat, amik egy csodaszép helyre vezették őt. Ahogy ment, egyre közelebb ért egy gyönyörű rétet látott, tele volt virágokkal, gyönyörűen sütött a nap, az állatok boldogan ugrándoztak, és egy hatalmas vízesés is folyt. Varázsrét lehetett, mivel nem látott sehol zenekart, mégis zenét hallott. Ahogy jobban körülnézett, rájött, hogy honnan jön. A harangvirágok csilingeltek, a szarvasok agancsa zengett-bongott, a falevelek susogtak a szélben, egy kis patak csobogott, csörgedezett. A tücskök és a kabócák ciripeltek, még a rókák bozontos farka is ütemre suhogott.

Odament Petihez egy szarvasbika, és ezt mondta neki:

* Szia! Én vagyok ennek a helynek a vezetője.

- De mi ez a hely? – érdeklődött Péter.

- Ez az állatok búvóhelye. Itt gyógyulnak az állatok, akiket meglőttek a vadászok, vagy akik valahogy megsérültek. Itt talál búvóhelyre az összes állat – válaszolt a vezető szarvas. Majd körbevezette Pétert, aki csak ment utána tátott szájjal, és hallgatta a szarvast.

* De sajnos már nem maradhatunk itt sokáig. Hamarosan el kell hagynunk ezt a helyet, mivel az emberek egy hatalmas golfpályát akarnak ide építeni, ezért ki akarják vágni az egész erdőt. Holnapután indulnunk kell.

Amikor a kisfiú ezt meghallotta, nagyon szomorú lett.

Eközben Péter osztálya is kiérkezett az erdőből, és Péterért már nagyon aggódtak. Szerencsére a szarvas kikísérte Pétert az erdőből, így mindenki megörült.

Hamarosan eltelt a két nap és Péter visszament az erdőbe az állatokhoz, mert már nagyon hiányoztak neki. Azok nagyon meg voltak ijedve, hogy jönnek az emberek és szétrombolják a lakhelyüket. Péter azt gondolta, hogy ez nem mehet így tovább, és nagyon sajnálta a szegény állatokat, akik már futottak, mert hallották a mérgesen durrogó gépjárműveket.

* Indulnunk kell azonnal! – kiabálta a vezető szarvas.

Peti nem állhatta ezt tovább és odafutott a vezető jármű elé. A vezetőjármű hirtelen megállt. És egy nagyon mogorva, de nem túl idős bácsi nézett ki az ablakon.

- Tűnés innen! Hagyd, hogy végezzem a dolgomat! – kiabált rá a bácsi.

- Nem! Lehet, hogy maga nem gondol ilyenekre, de ebben az erdőben rengeteg fa és rengeteg állat is él! Kérem, ne vágják ki az erdőt! – mondta.

- Az állatok csak néztek és figyeltek. De ekkor, amikor Péter ezt mondta, elkezdtek zenélni az állatok.

- Hallja, hogy muzsikál az erdő? Ezt az állatok csinálják. És hallja ezt a susogást? Ezt meg a fák csinálják és ez a hang pedig a szél. Ezt mind a természet csinálja. Ha ezt az erdőt kivágják, és golfpályát tesznek a helyére, ez a sok gyönyörű hang mind eltűnik, evvel a gyönyörű tájjal egyetemben. – mondta Péter.

A bácsi körülnézett és ezt mondta:

* Erről a zajról beszélsz? És milyen tájról? Akkor is kivágjuk az erdőt. Gyerünk!

Már elindultak volna tovább, hogy kivágják az erdőt, de ekkor a bácsi melletti járműben szólalt meg egy hang. A bácsi fia volt.

- Állj! - kiáltotta, és kiugrott a járműből, majd ő is követte Péter példáját, és ő is a járművek elé állt.

- Ezt nem teheted meg apa! Nem engedem, hogy egy egyszerű golfpálya miatt tüntesd el ezt az egész szépséget! - tiltakozott a fiú.

- Én meg azt nem hagyom, hogy ti ketten megakadályozzátok a golfpályámat! Ekkor egy mérges állathang jött. Mindenki ijedten nézett a hang felé. Egyszer csak kijött a vezetőszarvas, és kiderült, hogy ő adta ki azt az ijesztő és furcsa hangot. És mögötte jött az összes többi állat és egyre közelebb, és közelebb mentek a járműves emberekhez, akik le akarták rombolni az erdőt. Végül már közvetlen közel állt ahhoz a járműhöz, amiben a mogorva bácsi ült.

A bácsi meg a többiek, akik még vele voltak, nagyon megijedtek az állatoktól. A vezető ijedten elfutott, ki az erdőből, a jármű meg, amiben ült, legurult a dombon. A többi munkásnak már nem kellett figyelmeztetés. Ők egyből mentek a főnökük után, a járművek meg mind legurultak a dombon, egymás után, és mind tönkrement.

A bácsi fiának meg Péter megköszönte a segítséget, hogy az ő oldalukon állt, és a bácsi fia pedig visszament, és később környezetvédő lett belőle. Apukája egy ideig haragudott rá, de később megértette, hogy igaza volt és akkor már büszke volt arra, hogy milyen bátor kisfia van.

Miután elment a bácsi fia, a vezetőszarvas odament Péterhez és ezt mondta neki:

- Péter, te nagyon nagy szívességet tettél nekünk, megmentetted a lakhelyünket. Ezért nagyon hálásak vagyunk neked. És egy nagyon érdekes ajándékkal készültünk. Egy nagy „koncertet” adunk neked.

És szépen beálltak és elkezdték. A medve brummogott, a farkas vonyított, a bagoly huhogott, a tücskök ciripeltek, a madarak csiripeltek, a szarvasok bőgtek, a béka kuruttyolt, a méh zümmögött, a vaddisznó röfögött, és minden erdei állat a saját maga hangján énekelt. Péter meg csak nézett, csodálkozott, és hallgatta ezt a csodálatos muzsikát. Nagyon megtapsolta őket, és odament a szarvashoz, aki így szólt:

- Most pedig adunk neked egy varázslatos diót emlékbe, hogy mindig emlékezz erre a kalandra és soha, még öreg korodra se felejtsd el, hogy védeni kell a természetet, és megbecsülni. De erről a helyről soha nem szabad beszélned senkinek. Elkísérünk téged az erdő végéig, de utána mi már nem mehetünk tovább, mert meglátnak minket mások és félünk, hogy fogságba ejtenek. De a rókát nem tudják, mert ő nagyon ravasz, ezért elkísér téged egészen hazáig, hogy bajod ne essen.

- Köszönöm szépen! És soha nem fogom ezt senkinek elmondani, megígérem. -mondta Péter, és miután az erdő végéhez értek, mindenkitől elbúcsúzott.

- Ha bármikor megint eltévedsz az erdőben, ránk mindig számíthatsz - kiáltotta utána a vezető szarvas. Elkísérte a róka, és végül épségben hazaért. A kapujuk előtt a rókától is elbúcsúzott és utána gyorsan beszaladt a házba a szüleihez. Otthon mindenki nagyon megörült neki, mivel már azt hitték, hogy valami baja esett.

Este, mielőtt Péter lefeküdt, még nézegette a varázsdiót, amit kapott. Másnap pedig elültette. Hamarosan csodás fa nőtt ki belőle. Amikor fújt a szél, zengtek-bongtak az ágai. A zene éppen olyan volt, mint amit az erdőben hallott. Péter tudta, hogy soha nem felejti el, ami történt vele és arra gondolt, hogy lehet, nem is volt olyan nagy baj, hogy eltévedt az osztályától.